KOM OG FÅ: – Jeg gjør det for å glede mennesker som ikke har det bra, sier Arslan Iqbal som gir ut gratis mat ved gatekjøkkenet sitt en gang i året. Foto: Privat

Serverer gratis «julebabb»: – Glede kan ikke måles i penger

Arslan Iqbal fra Gjøvik serverer gratis mat på julaften for fjerde året på rad.

Oppdatert 24. desember 2019

– Jeg serverer vanligvis pizza fordi jeg ikke synes kebab og hamburger har noe på julaften å gjøre. Men i år har jeg ikke pizzautstyr, så det går ikke, sier Arslan Iqbal (28) til VG.

Det er fjerde året han serverer gratis mat på Gjøvik.

Det var Oppland Arbeiderblad som omtalte saken først.

– Glede kan ikke måles i penger

– For meg er ikke penger så mye verdt i forhold til gleden du gir til andre mennesker. Glede kan ikke måles i penger, sier han.

Han legger til at han snakker med alle type folk. Både unge og gamle er innom Snap Food, som gatekjøkkenet heter.

– Pappa blir ganske sur

Men selv om han gir gjestene glede og gratis mat, er det ikke alle som er like fornøyde. Han skal holde oppe mellom klokken 16 og klokken 19, noe andre i familien ikke er like store tilhengere av.

– Pappa blir ganske sur. Han vil at jeg skal være hjemme. Jeg har hatt lenger åpent før, men i år må jeg rekke julemiddag i Oslo, forklarer Iqbal, før han legger til:

– Jeg må nok spise alene, etter at alle andre har spist, for jeg er nok ikke hjemme før klokken ni.

Antallet besøkende har ifølge Iqbal vært økende de foregående årene. Selv om han ikke har et nøyaktig tall, mener han det var mellom 30 og 50 besøkende sist.

– Det er folk innom som ikke har familier, det er folk med barn, og det er folk som har familier, men som ikke er velkomne der. Det syns jeg er skremmende.

– Norge er verdens rikeste land, men ikke alle har det like bra.

Publisert: 24.12.19 kl. 20:12 Oppdatert: 24.12.19 kl. 21:35

Mer om Gjøvik butikk Servere Jul